Կախարդական փայտիկն այս խնդրում վերածվել է աճպարարի մահակի։ Նախկին համակարգն անասնական հրճվանքով հրետակոծում էր երկիրը, առողջական և բարոյական սպանդի ենթարկելով երկրի ժողովրդին։ Տասը տարի շարունակ, ելուզակային հնարագիտությամբ և կավատային անամոթությամբ, քողարկվելով վարչական իրավախախտումների մասին օրենքի անհեթեթ տողերի տակ, վարչակույտը խելահեղ զվարճանում էր, ժողովուրդն անելանելիությունից տնքում էր։ Այժմ օրենք է գործում, որը սահմանել է հրավառության իրականացման վայրերը (հեռու բնակելի շենքերից, բուժհաստատություններից և այլնից), սահմանել է խոշոր տուգանքներ, սակայն հակահանրային տականքը մութն ընկնելուն պես դղրդացնում է երկիր ու երկինք։ Հիշեցնում եմ տիար Նիկոլին, որ նրա նշանակած ՀՀ առողջապահության նախարար Արսեն Թորոսյանը սույն տարվա հունիսի 7-ին, ՀՀ կառավարության հերթական նիստում առաջարկեց առհասարակ արգելել հրավառությունները տարին բոլոր և թույլ տալ միայն պետական տոների ժամանակ «երջանկացնել» մարդկանց. և Դուք ասացիք. «Չի լինի օրենքի կանոնները խախտող հրավառություն, և վերջ»։ Բայց, օրենքի կանոնները, ակնհայտորեն ինչ-որ ներքին հրահանգով, խախտվում են ամենուր և ամեն օր, տականքը լիարժեք ազատություն է ստացել։